L-għanja tal-Festa tal-Għerejjex Għall-mexxej tal-kor. Fuq "L-Imgħasar". Ta' Asaf. Għannu bil-ferħ lil Alla, qawwa tagħna, għajtu bil-ferħ lil Alla ta' Ġakobb! Għollu leħen l-għana, doqqu t-tnabar, doqqu ċ-ċetra ħelwa mal-arpa. Doqqu t-tromba mal-qamar ġdid , mal-qamar mimli f'jum il-festa tagħna. Għax dan hu kmandament għal Iżrael, din liġi ta' Alla ta' Ġakobb. Dan l-ordni hu tah lil Ġużeppi, huwa u ħiereġ minn art l-Eġittu. Kliem li ma nafux qiegħed nisma' : "Neħħejtlek it-tagħbija minn fuq dahrek, ħlistlek idek mill-irfigħ tal-qoffa . Fid-dwejjaq sejjaħtli, u jiena ħlistek; b'leħen moħbi, bħal f'ragħda, weġibtek; ħdejn l-ilma ta' Meriba ġarrabtek. Ismagħni, poplu tiegħi, ħa llumek: Iżrael, mhux li kont tismagħni! Ma jkollokx alla ieħor f'nofskom, tinxteħitx quddiem alla barrani. Jiena l-Mulej, Alla tiegħek, li tellajtek mill-art tal-Eġittu. Iftaħ ħalqek u jien nimlihulek . Iżda l-poplu tiegħi ma semax minni, Iżrael ma riedx jaf bija. Għalhekk tlaqthom għall-ebusija ta' qalbhom, biex imxew skont il-fehmiet tagħhom. Jekk il-poplu tiegħi jisma' minni, jekk Iżrael jimxi fi triqati, minnufih inniżżel l-għedewwa tagħhom, idi ndawwar fuq dawk li huma kontrihom. Dawk li jobogħduhom jersqu jitkaxkru quddiemhom; din tkun xortihom għal dejjem. U lilhom nitmagħhom b'qamħ mill-aħjar, inxebbagħhom bl-għasel mill-blat ."